A BIZOTTSÁG 1772/2006/EK RENDELETE
(2006. november 30.)
a 14/2004/EK rendeletnek a Madeira olívaolajjal és sertéshússal való ellátására vonatkozó előzetes ellátási mérlegek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes mezőgazdasági termékek tekintetében az Azori-szigetek és Madeira javára hozott egyedi intézkedések bevezetéséről, és az 1600/92/EGK rendelet (Poseima) hatályon kívül helyezéséről szóló, 2001. június 28-i 1453/2001/EK tanácsi rendeletre (1) és különösen annak 3. cikke (6) bekezdésére és 4. cikke (5) bekezdésére,
mivel:
(1)
A legkülső régióknak bizonyos alapvető, emberi fogyasztásra, feldolgozásra és mezőgazdasági inputanyagként való felhasználásra szánt termékekkel, valamint élő állattal és tojással történő ellátására vonatkozó ellátási mérlegeknek és közösségi támogatásnak az 1452/2001/EK, az 1453/2001/EK és az 1454/2001/EK tanácsi rendelet alapján történő megállapításáról szóló, 2003. december 30-i 14/2004/EK bizottsági rendelet (2) előzetes ellátási mérlegeket állapít meg, és rögzíti a közösségi támogatásokat.
(2)
Madeira olívaolajjal és sertéshússal való ellátására vonatkozó éves ellátási mérlegek végrehajtásának jelenlegi mértéke azt mutatja, hogy az említett termékek ellátásra előirányzott mennyisége a váratlanul nagy kereslet miatt elmarad a szükségletektől.
(3)
Az előbbiekben említett termékek mennyiségét a tényleges szükségletekhez kell igazítani.
(4)
A 14/2004/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak az érintett irányítóbizottságok véleményével,
ELFOGADTA EZT A RENDELETET:
1. cikk
A 14/2004/EK rendelet a következőképpen módosul:
A III. melléklet 3. és 8. része helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 30-án.